जनकपुर : जानकी मंदिर परिसर मे बनल भव्य मंडप मे जनक नंदनी सीता आ दशरथ पुत्र राम केर विवाह अलौकिक छटा केँ बीच बीतल सांझ 5 बजे संपन्न भेल। एहिमे उपस्थित लाखक संख्या मे महिला मंगल गीत गाबि रहल छलैथ तऽ आचार्यक मुख सऽ वेदक ध्वनि निकलि रहल छल। मंडपपर राम आ सीता केँ पहुंचैत आकाश सऽ पुष्प वर्षा होमय लागल। भव्यताक पराकाष्ठा डेग-डेग पर देखाइत छल। ऐना लगैत छल जेना सभ कियौक त्रेता युगक ओहि कल्पना के साक्षात देखि रहल होइथ। राम जानकी विवाह महोत्सव देखय लेल चारि लाख सऽ बेसी श्रद्धालु पहुंचल छलैथ। वेद ध्वनि आ जयकाराक बीच दिनक दू बजे सीताक डोली जानकी मंदिर केर महंत रामतपेश्वर दासक नेतृत्व मे रंगभूमि मैदान लेल निकलल तऽ राम मंदिरकेर मुख्य पुजारी राम गिरीक नेतृत्व मे रामक डोला रंगभूमि मैदान स्वंयवर लेल निकलल। लगभगि सवा दू बजे दूनु डोली आ डोला स्वंयवर स्थल पहुंचल जतय अवध केर बराती पहुंचल छलैथ। जयघोषक बीच अयोध्या के लक्ष्मण किला केर मंहथ मैथली रमण शरण गुरु वशिष्ट केर भूमिकामे छलैथ। हिनका उपस्थिति मे स्वंयवर केर रीति पूरा भेल। एकरा बाद लगभगि 500 चारि चक्का वाहन जुलूसक संगे राम जानकी विवाहक लेल जानकी मंदिर बिदा भेल। इ जुलूस राम चौक, शिव चौक संगे जनकपुर नगर भ्रमण केलक। एकराबाद जुलूस सीधे जानकी मंदिर परिसर मे बनल विवाह मंडप पहुंचल। एतय बराती आ जनकपुर वासी के बीच खूब हंसी आ गप्पबाजी भेल। एकरा बाद विवाहक रस्म पूरा कैल गेल। एहि बीच लगातार फूलक वर्षा होइत रहल। लगभगि 5 घंटा धरि विवाहक कार्यक्रम चलल। रंग-बिरंगक इजोत मे नहाएल जनकपुर मे विवाह महोत्सव कऽ लऽ पुख्ता सुरक्षा व्यवस्था छल। भारतक अलावे भूटान, इंग्लैड, आकलैँड, हालैँड, जर्मनी, फ्रांस, जापान आदि देश सऽ लगभग 40 हजार श्रद्धालु विवाह महोत्सवक आंनद लयबा लेल पहुंचल छलैथ। ( विशेष रिपोर्ट : आदित्य झा )